b'\n_START_ARTICLE_\nSandflugt\n_START_PARAGRAPH_\nSandflugt eller jordfygning opst\xc3\xa5r, hvor sand eller lettere jord flyttes med vinden i st\xc3\xb8rre m\xc3\xa6ngder som f\xc3\xb8lge af manglende beskyttende planted\xc3\xa6kke. Sandflugt findes mange steder i verden og bidrager mange steder til \xc3\xb8rkenspredning. Ved moderate vindstyrker f\xc3\xb8res sandet "hoppende" langs jordoverfladen, men det kan til tider udarte til sandstorme eller st\xc3\xb8vstorme hvor kraftig vind hvivler store m\xc3\xa6ngder materiale op._NEWLINE_Generelt er sandflugt i st\xc3\xb8rre omfang \xc3\xb8del\xc3\xa6ggende for plantev\xc3\xa6ksten, da planterne bliver d\xc3\xa6kket til eller mister rodf\xc3\xa6ste, og jordoverfladen efterlades d\xc3\xa6kket med et n\xc3\xa6ringsfattigt sandlag. Til geng\xc3\xa6ld kan vegetation holde p\xc3\xa5 sandet hvis den n\xc3\xa5r at f\xc3\xa5 rodf\xc3\xa6ste i en periode hvor sandet ikke flytter sig._NEWLINE_Det bedste v\xc3\xa6rn mod sandflugt er skovtilplantning af sandstr\xc3\xa6kningerne; i klitterne anvendes hertil s\xc3\xa6rlig hj\xc3\xa6lmen.\n_START_SECTION_\nSandflugt i Danmark\n_START_PARAGRAPH_\nI Danmark har man haft sandflugt langt tilbage i tiden, is\xc3\xa6r ved vestvendte kyster. Det er blusset op i perioder, hvor den st\xc3\xb8rste og mest velbeskrevne sandflugtsperiode strakte sig fra midten af 1500-tallet til slutningen af 1800-tallet. Over disse \xc3\xa5rhundreder gennemlevede mange lokalsamfund en regul\xc3\xa6r naturkatastrofe, hvor landbrugsjord blev \xc3\xb8delagt og hele landsbyer forlagt. Sandflugten blev stoppet i l\xc3\xb8bet af 1800-tallet efter en st\xc3\xb8rre indsats hvor store klitomr\xc3\xa5der blev tilplantet.'